[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 8.10.2008

COM(2008) 624 τελικό

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την έγκριση των χρηματοδοτικών συνεισφορών που καταβάλλουν τα κράτη μέλη στο πλαίσιο του Ευρωπαϊκού Ταμείου Ανάπτυξης (3η δόση 2008)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Από την έναρξη ισχύος του δημοσιονομικού κανονισμού του 9ου ΕΤΑ, το Συμβούλιο αποφασίζει, μετά από πρόταση της Επιτροπής, για καθεμία από τις δόσεις των συνεισφορών που καταβάλλουν τα κράτη μέλη για τη χρηματοδότηση του ΕΤΑ (άρθρο 38 του δημοσιονομικού κανονισμού). Όσον αφορά τα μέσα του 9ου και του 10ου ΕΤΑ, των οποίων τη διαχείριση ασκεί η ΕΤΕπ (Ευρωπαϊκή Τράπεζα Επενδύσεων), οι συνεισφορές καταβάλλονται απευθείας από τα κράτη μέλη στην ΕΤΕπ. Οι συνεισφορές για τα άλλα μέσα καταβάλλονται στην Επιτροπή.

Το άρθρο 157 του δημοσιονομικού κανονισμού του 10ου ΕΤΑ προβλέπει ότι η διαδικασία που αφορά τις συνεισφορές που καταβάλλουν τα κράτη μέλη για το 2008 εξακολουθεί να διέπεται από το άρθρο 38 του δημοσιονομικού κανονισμού του 9ου ΕΤΑ.

Σύμφωνα με το άρθρο 121 του δημοσιονομικού κανονισμού του 9ου ΕΤΑ, η ΕΤΕ ανακοίνωσε στην Επιτροπή τις ενημερωμένες προβλέψεις της για τις αναλήψεις υποχρεώσεων και τις πληρωμές για τα μέσα των οποίων ασκεί τη διαχείριση.

Η παρούσα πρόταση αφορά την τρίτη δόση των συνεισφορών του οικονομικού έτους 2008. Σύμφωνα με το άρθρο 38 παράγραφος 2 του δημοσιονομικού κανονισμού του 9ου ΕΤΑ, το χρονοδιάγραμμα που εγκρίθηκε για αυτή τη δόση έχει ως εξής: (1) η πρόταση υποβάλλεται από την Επιτροπή έως τις 10 Οκτωβρίου· (2) το Συμβούλιο αποφασίζει για αυτή τη δόση το αργότερο εντός προθεσμίας 21 ημερολογιακών ημερών από την υποβολή της πρότασης από την Επιτροπή· (3) τα κράτη μέλη καταβάλλουν τις συνεισφορές που οφείλουν για αυτή τη δόση, το αργότερο εντός προθεσμίας 21 ημερολογιακών ημερών από την ημερομηνία κατά την οποία τους κοινοποιήθηκε η απόφαση του Συμβουλίου.

Τέλος, υπενθυμίζεται ότι το άρθρο 40 παράγραφος 4 του δημοσιονομικού κανονισμού του 9ου ΕΤΑ ορίζει ότι, σε περίπτωση που οι δόσεις των οφειλόμενων συνεισφορών δεν έχουν καταβληθεί εντός των καθορισμένων προθεσμιών, το εκάστοτε κράτος μέλος οφείλει να καταβάλει τόκο επί του μη καταβληθέντος ποσού, σύμφωνα με τις λεπτομέρειες που καθορίζονται στο ίδιο άρθρο.

Πρόταση

ΑΠΟΦΑΣΗ ΤΟΥ ΣΥΜΒΟΥΛΙΟΥ

για την έγκριση των χρηματοδοτικών συνεισφορών που καταβάλλουν τα κράτη μέλη στο πλαίσιο του Ευρωπαϊκού Ταμείου Ανάπτυξης (3η δόση 2008)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, που υπεγράφη στο Κοτονού (Μπενίν) στις 23 Ιουνίου 2000[1], και αναθεωρήθηκε στο Λουξεμβούργο, στο Μεγάλο Δουκάτο του Λουξεμβούργου, στις 25 Ιουνίου 2005[2],

την εσωτερική συμφωνία μεταξύ των εκπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, σχετικά με τη χρηματοδότηση και τη διαχείριση των ενισχύσεων της Κοινότητας στο πλαίσιο του χρηματοδοτικού πρωτοκόλλου της συμφωνίας εταιρικής σχέσης μεταξύ των κρατών της Αφρικής, της Καραϊβικής και του Ειρηνικού και της Ευρωπαϊκής Κοινότητας και των κρατών μελών της, που υπεγράφη στο Κοτονού (Μπενίν) στις 23 Ιουνίου 2000, και με τη χορήγηση της χρηματοδότησης που προορίζεται για τις υπερπόντιες χώρες και εδάφη στα οποία εφαρμόζονται οι διατάξεις του τέταρτου μέρους της συνθήκης ΕΚ[3], και ιδίως το άρθρο 10 παράγραφος 1,

την εσωτερική συμφωνία μεταξύ των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, σχετικά με τη χρηματοδότηση των ενισχύσεων της Κοινότητας στο πλαίσιο του πολυετούς χρηματοδοτικού πλαισίου για την περίοδο 2008-2013 σύμφωνα με τη συμφωνία εταιρικής σχέσης ΑΚΕ-ΕΚ και τη χορήγηση των χρηματοδοτικών ενισχύσεων που προορίζονται για τις υπερπόντιες χώρες και εδάφη στα οποία εφαρμόζονται οι διατάξεις του τέταρτου μέρους της συνθήκης ΕΚ[4], και ιδίως το άρθρο 7,

τον δημοσιονομικό κανονισμό της 27ης Μαρτίου 2003 που εφαρμόζεται στο 9ο Ευρωπαϊκό Ταμείο Ανάπτυξης[5], στο εξής δημοσιονομικός κανονισμός του 9ου ΕΤΑ, και ιδίως το άρθρο 38 παράγραφοι 1 και 2 τρίτο εδάφιο,

τον δημοσιονομικό κανονισμό της 18ης Φεβρουαρίου 2008 που εφαρμόζεται στο 10ο Ευρωπαϊκό Ταμείο Ανάπτυξης[6], στο εξής δημοσιονομικός κανονισμός του 10ου ΕΤΑ, και ιδίως το άρθρο 157,

την πρόταση της Επιτροπής[7],

Εκτιμώντας τα ακόλουθα:

(1) Το άρθρο 157 του δημοσιονομικού κανονισμού του 10ου ΕΤΑ ορίζει ότι, στην πράξη, η διαδικασία για τις συνεισφορές που καταβάλλονται από τα κράτη μέλη για το 2008 εξακολουθεί να διέπεται από τον δημοσιονομικό κανονισμό του 9ου ΕΤΑ.

(2) Στις 14 Οκτωβρίου 2007, η Επιτροπή ανακοίνωσε στο Συμβούλιο την κατάσταση των πληρωμών που προέβλεπε για το οικονομικό έτος 2008, καθώς και το χρονοδιάγραμμα των προσκλήσεων καταβολής συνεισφορών. Στις 20 Δεκεμβρίου, το Συμβούλιο ενέκρινε την απόφαση που καθορίζει, για το οικονομικό έτος 2008, το χρονοδιάγραμμα των προσκλήσεων υποβολής συνεισφοράς των κρατών μελών στο πλαίσιο του ΕΤΑ[8].

(3) Στις 20 Δεκεμβρίου 2007, το Συμβούλιο ενέκρινε επίσης την απόφαση για την έγκριση των χρηματοδοτικών συνεισφορών που πρέπει να καταβληθούν από τα κράτη μέλη στο πλαίσιο του ΕΤΑ για την 1η δόση 2008[9]. Στις 8 Ιουλίου, το Συμβούλιο ενέκρινε την απόφαση που εγκρίνει τις χρηματοδοτικές συνεισφορές για τη 2η δόση[10].

(4) Σύμφωνα με το άρθρο 121 πρώτο εδάφιο του δημοσιονομικού κανονισμού του 9ου ΕΤΑ, η Ευρωπαϊκή Τράπεζα Επενδύσεων ανακοίνωσε στην Επιτροπή τις ενημερωμένες προβλέψεις των αναλήψεων υποχρεώσεων και των πληρωμών που την αφορούν.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι συνεισφορές που καταβάλλουν τα κράτη μέλη στην Επιτροπή και στην Ευρωπαϊκή Τράπεζα Επενδύσεων για την τρίτη δόση 2008 καθορίζονται στον πίνακα του παραρτήματος.

Άρθρο 2

Η παρούσα απόφαση εφαρμόζεται από την ημερομηνία της έγκρισής της.

Άρθρο 3

Η παρούσα απόφαση απευθύνεται στα κράτη μέλη που συνεισφέρουν στο 9ο ΕΤΑ.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

Συνεισφορές τρίτης δόσης 2008 (σε ευρώ)

ΧΩΡΑ | στην Ευρωπαϊκή Τράπεζα Επενδύσεων | στην Επιτροπή |

ΓΕΡΜΑΝΙΑ | 0 | 85.264.000 |

ΒΕΛΓΙΟ | 0 | 14.308.000 |

ΔΑΝΙΑ | 0 | 7.811.000 |

ΙΣΠΑΝΙΑ | 0 | 21.316.000 |

ΓΑΛΛΙΑ | 0 | 88.695.000 |

ΕΛΛΑΔΑ | 0 | 4.562.500 |

ΙΡΛΑΝΔΙΑ | 0 | 2.263.000 |

ΙΤΑΛΙΑ | 0 | 45.771.000 |

ΛΟΥΞΕΜΒΟΥΡΓΟ | 0 | 1.058.500 |

ΚΑΤΩ ΧΩΡΕΣ | 0 | 19.053.000 |

ΠΟΡΤΟΓΑΛΙΑ | 0 | 3.540.500 |

ΗΝΩΜΕΝΟ ΒΑΣΙΛΕΙΟ | 0 | 46.318.500 |

ΑΥΣΤΡΙΑ | 0 | 9.672.500 |

ΦΙΝΛΑΝΔΙΑ | 0 | 5.402.000 |

ΣΟΥΗΔΙΑ | 0 | 9.964.500 |

ΣΥΝΟΛΟ | 0 | 365.000.000 |

[1] ΕΕ L 317 της 15.12.2000, σ. 3.

[2] ΕΕ L 209 της 11.8.2005, σ. 27.

[3] ΕΕ L 317 της 15.12.2000, σ. 355.

[4] ΕΕ L 247 της 9.9.2006, σ. 32.

[5] ΕΕ L 83 της 1.4.2003, σ. 1.

[6] ΕΕ L 78 της 19.3.2008, σ. 1.

[7] ΕΕ C … της …, σ. …

[8] Έγγραφο 15986/07.

[9] Έγγραφο 15990/07.

[10] Έγγραφο 11132/08.